ประเทศ Bitcoin
หลายปีก่อน ถ้าใครบอกว่า Bitcoin จะใหญ่กว่า บริษัทอย่าง ปตท. หลายคนคงจะหัวเราะ นับย้อนหลังไป 5 ปี ตอนนั้น Bitcoin มีมูลค่าตลาด 50,000 ล้านบาท ปตท. มีมูลค่าตลาด 900,000 ล้านบาท มาถึงวันนี้ ไม่ใช่แค่มูลค่าตลาด Bitcoin จะใหญ่กว่า ปตท. แต่ตอนนี้ Bitcoin ใหญ่เกินครึ่งของมูลค่า GDP ประเทศไทยไปแล้ว..
10 ธ.ค. 2560

ประเทศ Bitcoin / โดย ลงทุนแมน
หลายปีก่อน ถ้าใครบอกว่า Bitcoin จะใหญ่กว่า บริษัทอย่าง ปตท. หลายคนคงจะหัวเราะ
นับย้อนหลังไป 5 ปี
ตอนนั้น Bitcoin มีมูลค่าตลาด 50,000 ล้านบาท
ปตท. มีมูลค่าตลาด 900,000 ล้านบาท
มาถึงวันนี้ ไม่ใช่แค่มูลค่าตลาด Bitcoin จะใหญ่กว่า ปตท.
แต่ตอนนี้ Bitcoin ใหญ่เกินครึ่งของมูลค่า GDP ประเทศไทยไปแล้ว..
ตอนนี้ Bitcoin ใหญ่แค่ไหนกันแล้ว?
Bitcoin ถือกำเนิดขึ้นเมื่อปี 2552 ในช่วงแรก หรือ 8 ปีที่แล้ว ตอนนั้นหนึ่งเหรียญ มีค่าแค่ 1-2 บาท ใช้ซื้อลูกอมยังไม่ได้เลย
แต่ตอนที่ลงทุนแมนกำลังเขียนบทความนี้อยู่ Bitcoin หนึ่งเหรียญ มีราคา 550,000 บาท แค่เพียงเหรียญเดียวสามารถซื้อสิ่งของได้ดังต่อไปนี้
ซื้อ iPhoneX ไว้ใช้ได้ 11 เครื่อง
ซื้อ บิงซู ไว้กินได้ 2,500 ถ้วย
ซื้อ รถอีโคคาร์ ไว้ขับเล่นได้ 1 คัน
ซื้อ ตั๋วเครื่องบินไปกลับญี่ปุ่นได้ 10 รอบ
ซื้อ หุ้น ปตท. ไว้เก็งกำไรเล่นๆ ได้ 1,300 หุ้น
มาลองมองในภาพที่กว้างขึ้นมา Bitcoin จะใหญ่แค่ไหนเมื่อเทียบกับบริษัทที่ทำธุรกิจจริงๆ
ตอนนี้ Bitcoin ถูกขุดเจอแล้ว 16,729,525 เหรียญ (80% ของเหรียญทั้งหมด) มีมูลค่าตลาดอยู่ที่ราว 9.7 ล้านล้านบาท
เมื่อลองเทียบกับบริษัทชั้นนำในประเทศไทย พบว่า Bitcoin...
ใหญ่กว่า ปตท. 8 เท่า
ใหญ่กว่า ซีพีออลล์ หรือ เซเว่น 14 เท่า
ใหญ่กว่า ปูนซิเมนต์ไทย 17 เท่า
ใหญ่กว่า ธนาคารกสิกรไทย 18 เท่า
ใหญ่กว่า 1 ใน 3 ของมูลค่าบริษัททั้งหมดในตลาดหลักทรัพย์แห่งประเทศไทย
และตอนนี้มูลค่าตลาด Bitcoin คิดเป็น 65% ของ GDP ไทย
ทีนี้ ลองขยับไปเทียบกับบริษัทระดับโลกกันบ้าง พบว่า ถ้าหาก Bitcoin เป็นบริษัท มันจะใหญ่เป็นอันดับ 11 ของโลก
นี่คือตัวอย่างรายชื่อบริษัทที่ Bitcoin แซงหน้าไปแล้ว
Wells Fargo, Wal-Mart, Visa, Chevron, AT&T, Verizon, Citigroup, Boeing, Walt Disney, MasterCard, IBM, McDonalds, Nike
จะเห็นว่า ไม่ว่าจะเป็นธุรกิจเกี่ยวกับ การเงิน พลังงาน การบิน การสื่อสาร เทคโนโลยี สิ่งของเครื่องใช้ ก็ถูกตีมูลค่าน้อยกว่า Bitcoin ซะแล้ว
ตอนนี้มูลค่าตลาด Bitcoin
คิดเป็น 35% ของ Apple
คิดเป็น 40% ของ Google
คิดเป็น 45% ของ Microsoft
คิดเป็น 53% ของ Amazon
คิดเป็น 57% ของ Facebook
และถ้าหากว่า Bitcoin เป็นประเทศ มันจะใหญ่เป็นอันดับ 38 ของโลก
นี่คือตัวอย่างรายชื่อประเทศที่ Bitcoin ใหญ่กว่า มูลค่า GDP ทั้งประเทศไปแล้ว
สิงคโปร์, มาเลเซีย, เวียดนาม, ฟินแลนด์, โปรตุเกส, กรีซ, นิวซีแลนด์, อิรัก, กาตาร์, แอฟริกาใต้
Bitcoin เป็นสิ่งที่สมมติขึ้นมาเมื่อ 8 ปีที่แล้ว โดยตั้งไว้ว่ามีจำนวนจำกัด ตอนนี้กลับมีมูลค่าใหญ่กว่า บริษัทใหญ่ๆ ที่ใช้ทรัพย์สินในการขายสินค้าจริง หรือประเทศที่มีผู้คนอยู่หลายล้านชีวิต
มีคำถามที่น่าคิดทิ้งท้ายว่า
ถ้าให้ของ 2 สิ่งที่มูลค่า 9.7 ล้านล้านบาทเท่ากัน
ก้อน A คือ จำนวนเหรียญ Bitcoin ทั้งหมดในโลก
ก้อน B คือ ทรัพย์สินของบริษัท ปตท. ทั้งโรงกลั่น ปั๊มน้ำมัน ท่าอากาศยานไทย สนามบินสุวรรณภูมิ สนามบินดอนเมือง เซเว่นอีเลฟเว่น เซ็นทรัล ธนาคารกสิกรไทย ธนาคารไทยพาณิชย์ ทุกสาขา ทั้งหมดรวมกัน บวกด้วยเงินสด 5.5 ล้านล้านบาท
เราจะเลือกเป็นเจ้าของก้อน A หรือ ก้อน B..?
----------------------
หมายเหตุบทความนี้ไม่ได้มีเจตนาให้ซื้อหุ้นในตลาดหลักทรัพย์แห่งประเทศไทย หรือ ให้ซื้อ Bitcoin แต่อย่างใด ลงทุนแมนต้องการนำเสนอความคิดในอีกมุมมองหนึ่งเท่านั้น โปรดใช้วิจารณญาณในการอ่าน และศึกษาข้อมูลให้รอบด้านก่อนตัดสินใจลงทุนใดๆ
เปิดมุมมองใหม่ในบทความอีกมากมายได้ที่ แอปลงทุนแมน แอป SOCIAL KNOWLEDGE แอปแรกของประเทศไทย โหลดแอปฟรีที่ 
----------------------
Reference
-
-
-
-
-